Faf en Handré steeds Bokke se skakelpaar | Maroela Media
Handré Pollard en Faf de Klerk is weer die Springbokke se skakelpaar. Tog het almal hul lof ná die Wêreldbeker-rugbytoernooi besing. Foto: Odd Andersen.
Jacques Nienaber het sy span vir die tweede toets teen die All Blacks bekend gemaak. En 'n mens kan sommer so vanuit die staanspoor 'n paar vinnige vrae beantwoord.
Ja, Willie le Roux, Handré Pollard en Faf de Klerk is steeds in die beginspan.
Nee, Cheslin Kolbe is nie in die wedstrydgroep nie.
Ja, daar sal waarskynlik weer geskop word.
Daar is egter wel 'n verandering of twee gemaak. Ox Nché vervang vir Frans Malherbe (nekbesering) in die voorry; Trevor Nyakane sal dan na vaskop skuif, terwyl Nché die no. 1-trui sal dra.
Dan is Jasper Wiese in die plek van die beseerde Marco van Staden op die plaasvervangersbank. Hy sal hopelik saam met Malcolm Marx, Steven Kitshoff, Vincent Koch, Franco Mostert, Herschel Jantjies, Elton Jantjies en Frans Steyn vir genoeg vuur sorg om die Springbok-wa uiteindelik deur die drif te trek.
Wanneer jy in die 78ste minuut van 'n wedstryd voorloop, moet jy wen… nie verloor nie.
Volgens Jacques Nienaber (afrigter) was die Springbokke verlede week goed genoeg om die Townsville-toets teen die All Blacks te wen en juis om dié rede het hy weer eens die belangrikheid van kontinuïteit – veral wat spankeuses betref – onderstreep.
"Trevor is 'n ervare speler wat ewe op sy gemak op loskop- of vaskopstut is, terwyl Ox sy man in die skrumsituasie kan staan," het Nienaber gesê.
Springbok-afrigter Jacques Nienaber. (Foto: Patrick HAMILTON/AFP)
Kolbe se afwesigheid moet 'n terugslag vir die Bokke wees, veral nadat daar gehoop is dat hy genoeg van sy beenbesering herstel het.
"Cheslin sou in die beginvyftiental gewees het as hy volkome van sy besering herstel het. Ongelukkig het die besering weer laat tydens vandag se oefensessie opgevlam en ons kon hom nie kies nie."
Nienaber sê dat Springbokke graag die Rugbykampioenskap op 'n wennoot sal wil afsluit, veral ná die teleurstelling van die afgelope drie toetse.
Tog lyk dit nie of daar veel aan die Suid-Afrikaners se spelpatroon gekarring sal word nie.
"Ons is deeglik bewus van die feit dat dit 'n reusepoging van 'n volle 80 minute sal verg, maar die wilskrag en motivering om te wen is beslis daar."
"Verlede week het ons by ons DNS en wedstrydbenadering gebly en met 'n bietjie meer geluk kon ons die wedstryd gewen het; daarom moet ons verseker dat ons hierdie week beter is."
Verwag dus weer 'n hele paar skoppe. Hopelik spring die bal dié keer vir die Springbokke reg.
Die wedstryd begin Saterdag om 12:05 en dit sal regstreeks op SuperSport uitgesaai word.
Springbokke: Willie le Roux (heelagter), S'bu Nkosi (regtervleuel), Lukhanyo Am (buitesenter), Damian de Allende (binnesenter), Makazole Mapimpi (linkervleuel), Handré Pollard (losskakel), Faf de Klerk (skrumskakel), Duane Vermeulen (agtsteman), Kwagga Smith (flank), Siya Kolisi (kaptein en flank), Lood de Jager (slot), Eben Etzebeth (slot), Trevor Nyakane (stut), Bongi Mbonambi (haker) en Ox Nché (stut). Plaasvervangers: Malcolm Marx, Steven Kitshoff, Vincent Koch, Franco Mostert, Jasper Wiese, Herschel Jantjies, Elton Jantjies en Frans Steyn.
Rassie sê Bokke het begrip vir kritiek
Jasper Wiese het al Meer geel kaarte gekry as wedstryde gespeel Die mannetjie is n ongeluk wat wag om te gebeur, stuur jy hom op met 10 min oor en jy is met minder as 10 punte voor, wat in elk geval nie gaan gebeur teen NZ verloor jy die toets, want hy gaan of 2 of 3 strafskoppe af staan, of n geel kaart kry. Die game gaan close wees, so jy Wil veral nie laat in die game strafskoppe af staan nie. Teen Aus en NZ was dit n bewys, jy wen of verloor met 1 of 2… Lees meer »
NZ sal beter speel hierdie toets. Ons gaan verder verloor.
Ek wonder net of Nienaber vir Faf aan sy vleuls wil gaan voorstel. Hy weet sekerlik nie wie hulle is of dat hulle ook maar bietjie rugby mag speel nie.
Ek glo dat Faf die bal Saterdag 200 maal gaan kry, en net 5 keer gaan skop. Die bal gaan 195 by daai twee ouens daar naby die kantlyn uitkom. Daai ouens wie se name Faf nie weet nie.
Jaqcues is nie bevoeg nie….punt.
En weer vir Faf laat speel….?
Hy is so voorspelbaar, en wag so lank voor hy skop, dat al die opposissie se manne lekker tyd kry om in posisie te kom.